**  
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60453

**Ηλεκτρον. δ/νση :** kos\_mayor\_press@kos.gr

Κως, 01-8-2025

**ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Τρία έργα μεγάλης σημασίας για την οδική ασφάλεια**

**από ίδιους πόρους του Δήμου Κω**

**έτοιμα να ξεκινήσουν στο τέλος της σεζόν**

Τρία έργα που θα βελτιώσουν τις συνθήκες κυκλοφορίας και οδικής ασφάλειας, στην πόλη της Κω και στο Ζηπάρι, είναι έτοιμα από το Δήμο Κω να ξεκινήσουν στο τέλος της σεζόν.

Ο Δήμαρχος Θεοδόσης Νικηταράς υπέγραψε σήμερα τις εργολαβικές συμβάσεις.

Πρόκειται για έργα που χρηματοδοτούνται από ίδιους πόρους του δήμου και πλησιάζουν σε κόστος το μισό εκατομμύριο ευρώ.

Αφορούν :

1. Την κατασκευή νέου κυκλικού κυκλοφοριακού κόμβου στην περιοχή της μαρίνας Κω,

2. Τη διαμόρφωση χώρων στάθμευσης στην οδό Γρηγορίου Ε’, εκατέρωθεν της οδού Αναπαύσεως, και

3. Την ασφαλτόστρωση της Επαρχιακής Οδού εντός ορίων του σχεδίου πόλεως Ζηπαρίου.

Αναλυτικά:

Α. Η **αναδιαμόρφωση του κυκλικού κόμβου στη μαρίνα** (Αρ.Μελέτης 22/2024), περιλαμβάνεται στην «Επικαιροποίηση της κυκλοφοριακής μελέτης Δ.Ε. Κω» και είναι το πρώτο από σειρά έργων που θα ακολουθήσουν τα επόμενα χρόνια.

Σκοπός της παρέμβασης είναι η εύρυθμη λειτουργία του κόμβου για όλα τα διερχόμενα οχήματα, η αναβάθμιση του παρεχόμενου επιπέδου οδικής ασφάλειας, μέσω περιορισμού της ταχύτητας των οχημάτων, καθώς και η εξασφάλιση της απορροής των ομβρίων προς τα παρακείμενο ρέμα.

Ο νέος κόμβος θα λειτουργεί δίχως φωτεινούς σηματοδότες, θα εγκατασταθεί νέο σύγχρονο δίκτυο ηλεκτροφωτισμού ενώ για τη διαμόρφωσή του θα καθαιρεθεί τμήμα από την περίφραξη της μαρίνας Κω και θα ανακατασκευαστεί στη νέα θέση, θα καθαιρεθεί και ανακατασκευαστεί με παρόμοια υλικά (έγχρωμο σκυρόδεμα) ο ποδηλατόδρομος και το πεζοδρόμιο (σταμπωτό δάπεδο) έμπροσθεν των παραπάνω τμημάτων ενώ θα κοπεί και ένα δένδρο.

Το κόστος ανέρχεται σε 254.312,94€, με ανάδοχο του έργου την εταιρεία “ΤΣΑΤΤΑΛΙΟΣ ΜΙΧΑΛΗΣ-ΚΟΣΜΟΣ ΘΕΟΔΩΡΟΣ Ο.Ε.”.

Β. Η **διαμόρφωση χώρων στάθμευσης, συνολικά 130 θέσεων, στην οδό Γρηγορίου Ε’, εκατέρωθεν της οδού Αναπαύσεως** (Α.Μ. 18/2024) περιλαμβάνει:

α) τη δημιουργία κρασπεδορείθρων για τη διαμόρφωση νησίδων πρασίνου, έτσι ώστε η παρουσία των σταθμευμένων οχημάτων να μην γίνεται ιδιαίτερα αισθητή και φυτοφράκτες κατά μήκος του πεζοδρομίου της οδού Γρηγορίου Ε’,

β) την εξομάλυνση των χωμάτινων επιφανειών των χώρων με διάστρωση αδρανούς 3Α συμπυκνωμένου και στην επίστρωσή τους με σταμπωτό σκυρόδεμα γήινων αποχρώσεων, και

γ) την εγκατάσταση δικτύου ηλεκτροφωτισμού και απορροής των ομβρίων υδάτων.

Το κόστος ανέρχεται σε 78.934,66€, με ανάδοχο την “ΚΕΦΑΛΙΑΝΟΣ ΓΕΩΡΓΙΟΣ ΤΟΥ ΕΛΕΥΘΕΡΙΟΥ”.

Γ. Η **ασφαλτόστρωση της Επαρχιακής Οδού που διατρέχει το Ζηπάρι**, από την είσοδο έως την έξοδο του οικισμού, σε μήκος 930 μέτρων (Α.Μ. 19/2024), όπου προβλέπονται εργασίες ασφαλτόστρωσης και διαγράμμισης στο τμήμα της επαρχιακής οδού που διέρχεται εντός του ρυμοτομικού σχεδίου πόλεως Ζηπαρίου, που δέχεται μεγάλο κυκλοφοριακό φόρτο.

Το κόστος ανέρχεται σε 130.720,92€, με ανάδοχο την εταιρεία “ ΕΡΓΟΝ ΑΝΑΠΤΥΞΙΑΚΗ Ι.Κ.Ε.”.

Ο Δήμος Κω προγραμματίζει και υλοποιεί σειρά έργων σε όλο το νησί, με βάση την αρχή ότι κάθε ευρώ που ξοδεύεται πρέπει να πιάνει τόπο, να λύνει κάποιο πρόβλημα και να προσδίδει πρόσθετη αξία στο νησί μας.

Γραφείο Τύπου